Vrou sterf, man kritiek ná huisbraakArgieffoto: SAPD/Facebook ŉ Vrou van Brakpan in die ooste van Gauteng is dood en ŉ man in ŉ kritieke toestand in die hospitaal nadat hulle Saterdagoggend vroeg tydens ŉ huisbraak geskiet is. Nick Dollman, woordvoerder van Netcare Limited, sê die voorval het glo in Anzac in dié dorp plaasgevind. Dollman sê die vrou is op die toneel dood verklaar weens die omvang van haar beserings. Netcare se gevorderde nooddiensspanne het die man met lewensondersteuningsmiddele behandel. “Die man is aan ŉ ventilator gekoppel en met ŉ mediese helikopter na die hospitaal gehaas. Die hospitaal se traumaeenheid is van die voorval in kennis gestel en het op die nooddienste se aankoms gewag,” sê hy. Die man is volgens nooddienste steeds in ŉ kritieke toestand in die hospitaal. Volgens Dollman was daar ŉ groot polisieteenwoordigheid op die toneel. ŉ Ondersoek is van stapel gestuur.